Николай Гумильов
Дървеса

Превод от руски: Никола Инджов, —

chitanka.info

Не дървесата в тъмната гора,

а нас животът съвършен отмина:

за тях земята — звездната сестра,

отечество е, а за нас — чужбина.

В дълбока есен залезен жълт прах

и изгревни червени небосводи

с цвета на кехлибар обземат тях –

свободните, зелените народи!

Мойсей сред дъбовете там расте,

сред палмите — Мария непозната.

Един към друг тих зов си пращат те

в тъмата вековечна по водата.

В недрата земни те коват елмаз,

трошат гранит, отключват струя бяла,

и бликва изворът в уречен час –

при скършен бряст, при сикомора зряла.

Такава да намеря аз страна,

където да не плача, да не пея,

а мълком да набирам висина

безброй хилядолетия над нея!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.